Május elsején reggel 6-kor indult kis csapatunk hosszú utunkra, az Alacsony-Tátrába. Odafelé sajnos késtünk, mivelhogy elvétettük az irányt, magyarul eltévedtünk. Kétszer. Nem sokkal érkezésünk előtt vettük észre, hogy az általunk választott csúcson igen nagy mennyiségű hó található.

Ekkorára még Ödön Tanár Úr sem számított, de hát nem volt mit tenni, indulni kellett. A buszról leszállva rádöbbentünk, hogy nagyon alulöltöztünk az ottani időjáráshoz. Ellenben párszáz méter után mindenkin már csak egy póló volt. Gyors tempóban haladtunk, tekintettel késedelmünkre (bár ezt nem egyformán bírtuk). Ezért hát többször is meg kellet várni a lemaradókat. A csúcshoz közeledve az út szélén farakást pillantottunk meg. Méteres rönkök voltak szépen egymásra helyezve. Előtte tábla, melyen szlovákul az állt, hogy aki felvisz egy rönköt a turistaházig, az kap egy bögre teát. Erre persze a diákoknak felcsillant a szemük. Néhányan fogtunk egy-egy rönköt, és ki a vállán, ki a kezében cipelte a hegytető felé. Közben arra is maradt erőnk, hogy énekeljünk. Legfőképpen magyarul, de előkerült ott orosz népdal is. Ahogy egyre feljebb értünk a hőmérséklet egyre alacsonyabb, a hegy egyre meredekebb, a hó pedig jóval több és csúszósabb lett. A fogadóhoz vezető út bekanyarodott a fák közé. Ezt viszont az elöl haladók nem vették észre. Ők továbbmentek egyenesen fel a sípályán. Mire észbe kaptak, hogy rossz irányba haladnak, felértek a hegygerincre. Visszamentek oda ahol elvétették az irányt, majd beérték a többieket.

Fent a turistaházban kellemes meleg fogadta a megfáradt túrázókat. A lábtörlő helyén egy medve méretű és kinézetű kutya feküdt. Bent a kiszolgáló lány angolul nem nagyon értett, mi viszont szlovákul nem tudtunk, így a kommunikáció nehézkesen ugyan, de megvalósult. Az átfagyott embereket forró levesek, gőzölgő teák és ínycsiklandozó étkek fogadták. Miután vérünket legalább kicsit felolvasztottuk, folytattuk a túrát. De sajnos nem a csúcs felé, hisz akkor a hegyen ér minket az éjszaka, inkább visszaindultunk egy másik útvonalon, a hegyoldalban. Itt kezdett igazán nagy problémát jelenteni a hó. Eddig csak megcsúsztunk rajta, most már viszont bele is süppedtünk néhol bokáig, néhol térdig, de volt, hogy derékig. Szépen lassan haladtunk a völgybe.

Amikor épp egy pihenőt tartottunk, kitaláltuk, hogy a mellettünk lévő sípályán remekül lehetne csúszkálni. És akkor belevágtunk. Volt, aki hason, volt, aki háton, fejjel lefelé vagy fejjel fölfelé, mindegy, csak nagyon jól szórakozzunk. És ez igazán nem volt nehéz. Ekkor már az út végéhez közeledtünk, nemsokára elérkeztünk egy felvonóhoz, ami természetesen nem üzemelt. Annak mentén lesétáltunk a parkolóba, ahol a buszunk várt ránk.

Megfáradtan, átázott ruhákkal, csuromvizes bakancsokkal zuhantunk üléseinkre. Hazafelé a busz jóval csendesebb volt, mint odafelé. A túra kimerítő, a csapat jó, a hó pedig…….. sok volt!